b"\n_START_ARTICLE_\nCalceolari\xc3\xa0cies\n_START_SECTION_\nMorfologia\n_START_PARAGRAPH_\nS\xc3\xb3n herbes anuals o perennes, subarbustos o arbustos. Les fulles s\xc3\xb3n simples, oposades i decussades o ternes, rarament alternes. Les flors s'agrupen en infloresc\xc3\xa8ncies, usualment en cimes; en algunes esp\xc3\xa8cies les flors apareixen de manera solit\xc3\xa0ria. El calze \xc3\xa9s tetrapartit. La corol\xc2\xb7la \xc3\xa9s bilabiada i normalment groga. El llavi superior est\xc3\xa0 format per dues peces corol\xc2\xb7lines adaxials. El llavi inferior est\xc3\xa0 format per tres peces corol\xc2\xb7lines abaxials, tamb\xc3\xa9 sacciforme i de major grand\xc3\xa0ria que el llavi superior; normalment presenta una zona amb tricomes glandulars secretors d'olis, coneguda com a elai\xc3\xb2for. L'androceu est\xc3\xa0 compost per 2 estams i 2 anteres amb una dehisc\xc3\xa8ncia longitudinal. L'ovari \xc3\xa9s bilocular, bicarpelar, s\xc3\xbaper o semi\xc3\xadnfer. L'estil \xc3\xa9s simple, capitat o inconspicu. El fruit \xc3\xa9s una c\xc3\xa0psula pluriseminada, dehiscent distalment en 4 valves, i que d\xc3\xb3na unes llavors petites, gaireb\xc3\xa9 linears, lipsoides i una mica recorbades. La seva testa est\xc3\xa0 ornamentada, amb costelles longitudinals.\n_START_SECTION_\nDistribuci\xc3\xb3\n_START_PARAGRAPH_\nLa majoria d'esp\xc3\xa8cies habiten en estepes de gram\xc3\xadnies amb arbustos dispersos mesoandins, entre els 300-4.000 metres d'altitud."